b'\n_START_ARTICLE_\nHestia\n_START_PARAGRAPH_\nSa mitolohiyang Griyego si Hestia ang diyosa ng dapugan o apuyan at ng tahanan. Kilala siya sa mitolohiyang Romano bilang Vesta o Besta. Anak siyang babae ni Kronos at Rhea, kaya\'t kapatid siya nina Zeus, Poseidon, at Hera. Sa Roma, mayroon siyang isang dambanang may banal na apoy at matatagpuan sa Romanong Porum (o Romanong Poro). Naging mahalaga para sa Istado ng Roma ang mga paring babaeng kilala bilang Mga Birheng Bestal, na nangangahulugang "Mga Birhen ni Vesta" o "mga birheng wagas" ni Vesta, mga dalisay at malinis na birheng nagbabantay sa apuyan ni Vesta. Nagmumula lamang sa mga mag-anak na aristokrata ang mga kababaihang ito.'